**Llunio Dyfodol Gwasanaethau Llyfrgell Wrecsam**

**Cyflwyniad**

Gwyddom fod gofynion ein cwsmeriaid yn newid a bod yna nifer o drigolion nad ydyn nhw’n defnyddio ein gwasanaethau llyfrgell am nad ydi’r gwasanaethau hynny’n bodloni eu hanghenion.

Rydym hefyd yn ymwybodol bod angen i ni newid y ffordd rydym ni’n darparu gwasanaethau llyfrgell er mwyn cadw i fyny â’r gwelliannau cyflym mewn cysylltedd digidol. Mae hyn yn newid y modd y mae cwsmeriaid yn rhyngweithio â gwasanaethau llyfrgell, gyda nifer yn dewis defnyddio ein llyfrgelloedd y tu allan i'r 'oriau agor’ traddodiadol. Mae’r angen i sicrhau ein bod yn cynnig yr hyn y mae’n drigolion ei eisiau, pan maen nhw ei eisiau, wedi ein hannog i gynnal adolygiad cynhwysfawr o’n gwasanaethau llyfrgell.

Mae hefyd yn amserol i ni adolygu'r gwasanaethau llyfrgell o ystyried angen y Cyngor i wneud arbedion yn y gyllideb, a gallai newidiadau i'r ffordd rydym ni'n darparu gwasanaethau llyfrgell wella effeithlonrwydd a chynnig arbedion. Mae’r Cyngor wedi gorfod gwneud toriadau cyllidebol sylweddol o dros £33.8m dros y pum mlynedd diwethaf, a dros £62m ers i Lywodraeth y DU gyflwyno mesurau caledi economaidd yn dilyn yr argyfwng economaidd a ddechreuodd yn 2007/08.

Mae dros 75% o’r toriadau wedi eu darparu gyda cynlleied effaith ar ein trigolion ag sy'n bosib a heb orfod cyfyngwn fawr ar yr ystod o wasanaethau rydym yn darparu.  Mae rhai o’r toriadau hyn eisoes wedi eu gwneud o fewn y Gwasanaeth Llyfrgelloedd gyda chwsmeriaid yn gweld ychydig iawn o effaith ar ddarpariaeth y gwasanaeth serch hynny. Mae’r Cyngor bellach wedi cyrraedd pwynt ble bydd toriadau pellach yn y gyllideb yn golygu bydd angen i wasanaethau gael eu cwtogi ymhellach – neu eu darparu mewn ffordd wahanol er mwyn parhau. Cyfanswm y gost o ddarparu'r gwasanaeth llyfrgelloedd presennol ydy £1.3 miliwn. Mae disgwyl gwasanaeth gwtogi’r gost hun o £300,000 dros y ddwy flynedd nesa, lleihad o 23% wrth barhau i ddarparu gwasanaeth llyfrgell gyhoeddus cynnwys fawr ac effeithiol.

Yn ystod hydref 2018 gofynnom i chi a hoffech chi i ni wneud newidiadau i’r ffordd rydym ni’n darparu gwasanaethau llyfrgell mewn un neu ddwy o ardaloedd yn y Fwrdeistref Sirol, neu a ddylem ni gynnal adolygiad llawn o'r gwasanaethau llyfrgell ar hyd a lled y Fwrdeistref Sirol. Ein hamcan yw sicrhau ein bod yn bodloni gofynion drigolion lleol ac yn sicrhau bod ein gwasanaethau’n fforddiadwy ar gyfer y dyfodol. Bu i dros 58% ohonoch chi gefnogi adolygiad llawn, gyda dim ond 13% yn cefnogi newidiadau i un neu ddwy o ardaloedd yn unig, ac nid oedd gwahaniaeth yr un ffordd na’r llall gan weddill y rhai a gymerodd ran yn yr arolwg.

Gwyddom na allwn barhau i gynnig y gwasanaethau llyfrgell fel y maen nhw heddiw, ac fe hoffem ni glywed eich syniadau chi am sut y dylem ni ddarparu’r gwasanaeth yn y dyfodol. Mae gennym ni rai syniadau am sut i wneud hyn, a drwy’r ymgynghoriad hwn, fe hoffem ni gael eich adborth chi am y syniadau hynny ac unrhyw awgrymiadau eraill sydd gennych chi.

*Ein her fawr yw ehangu mynediad i’n llyfrgelloedd ar yr un pryd â gwneud arbedion cyllidebol y mae dirfawr angen i’r Cyngor eu gwneud.*

**Dyma rai o’n syniadau ni am ddarparu gwasanaethau llyfrgell mewn ffordd wahanol. Drwy ein hymgynghoriad, rydym yn ceisio eich barn chi am y rhain yn ogystal â gofyn am unrhyw syniadau neu gynigion sydd gennych chi.**

**Cwpwrdd Clo 24/7**

Ydych chi erioed wedi archebu rhywbeth ar lein a hwnnw'n cael ei ddanfon i gwpwrdd clo? Gallai’r system Cwpwrdd Clo 24/7 gynnig ffordd ddiogel i ddeiliaid cerdyn llyfrgell gasglu eitemau llyfrgell y maen nhw wedi’u cadw ar adeg ac mewn lle sy’n gyfleus iddyn nhw. Mantais y cwpwrdd clo yw ei fod yn ymestyn cwmpas a hygyrchedd ein gwasanaethau llyfrgell.

**Llyfrgelloedd a Reolir gan y Gymuned**

Ers 2014, mae nifer y llyfrgelloedd annibynnol a lled-annibynnol yng Nghymru, a elwir yn llyfrgelloedd a reolir gan y gymuned, wedi cynyddu. Yn 2014, trosglwyddwyd Llyfrgell Gresffordd o afael y Cyngor i Lyfrgell Gymunedol Gresffordd a’r Cylch, oedd yn cael ei rhedeg gan dîm o wirfoddolwyr. Y fantais i Gymuned Gresffordd a’r Cylch yw bod darpariaeth llyfrgell yn parhau yn yr ardal ac mae wedi helpu gydag arbedion cyllidebol i’r Cyngor.

Mae gennym ni ddiddordeb ym marn cymunedau lleol am y syniad hwn, a hoffem i chi nodi a ydych chi’n credu y byddai’n syniad da i’r Cyngor ystyried helpu cymunedau ac/neu grwpiau lleol i ddod ymlaen gyda syniadau i wneud yr un fath mewn rhannau eraill o’r Fwrdeistref Sirol.

Mae rhagor o wybodaeth am ‘Ganllawiau Llywodraeth Cymru ynghylch Llyfrgelloedd a Reolir gan Gymunedau a Darpariaeth Statudol Gwasanaethau Llyfrgelloedd Cyhoeddus yng Nghymru’ i’w gweld yn: - <https://gweddill.gov.wales/docs/drah/publications/150522community-managed-libraries-cy.pdf>

**Siop un Stop**

Mae ein llyfrgelloedd yn lleoliadau cymunedol croesawgar, hygyrch a dibynadwy sydd ar gael am ddim. Mae pobl o bob oed, diwylliant a chefndir yn eu defnyddio i gymryd rhan mewn gweithgareddau hamdden a dysgu ac i gael gafael ar adnoddau gwybodaeth o ansawdd.

Mae gennym ni ddiddordeb gwybod a ydych chi’n meddwl y byddai’n syniad da i’r Cyngor ystyried troi’ch llyfrgell chi yn ‘Siop un Stop’, er mwyn cynnig amrywiaeth ehangach o wasanaethau a gwybodaeth mewn un lle sy’n lleol i chi.

**Mynediad a Mwy**

Dyma fath gwahanol o fodel llyfrgell sy’n cynyddu’r hyn y mae llyfrgell draddodiadol yn ei gynnig. Mae Llyfrgell Mynediad a Mwy yn gadael i bobl dros 18 oed ddefnyddio eu llyfrgell, yr adnoddau, y cyfrifiaduron a’r gwahanol fannau pan nad oes staff yn gweithio yn yr adeilad. Er mwyn i aelod llyfrgell gael statws ‘Aelodaeth Llyfrgell Mynediad a Mwy’, rhaid iddyn nhw fynd i’r llyfrgell pan fo aelodau staff yno i gofrestru. Ar ôl cael eu cymeradwyo, yr oll y byddai’n rhaid iddyn nhw ei wneud i fynd i mewn i’r llyfrgell pan nad oes staff yno, yw sganio eu cerdyn llyfrgell a rhoi eu rhif PIN yn y pwynt mynediad ger mynedfa’r llyfrgell.

Mae’r ymgynghoriad hwn yn gofyn beth fyddai defnyddwyr llyfrgell a thrigolion yn ei feddwl pe bai'r Cyngor yn cynnal peilot ar gyfer y model Gwasanaeth Llyfrgell Mynediad a Mwy. Bydd barn pobl leol yn ein helpu i ddeall a fyddai hyn yn gweithio yn eich cymuned chi.

**Mynediad Hunanwasanaeth**

Mae’r syniad o fynediad hunanwasanaeth yn caniatau i gwsmeriaid y llyfrgell:

* fenthyca, dychwelyd ac adnewyddu llyfrau llyfrgell gan ddefnyddio ciosg hunanwasanaeth;
* casglu a benthyca eitemau llyfrgell y maen nhw wedi’u cadw; a
* defnyddio cyfrifiaduron cyhoeddus.

Rydym yn holi a hoffech chi i'r Cyngor gyflwyno mynediad hunanwasanaeth yn eich llyfrgell leol chi. Mae Llyfrgell Gwersyllt yng Nghanolfan Adnoddau Cymunedol Gwersyllt yn cynnig mynediad hunanwasanaeth ar hyn o bryd.

**Gwirfoddoli**

Fel rhan o’r adolygiad hwn, mae’r Cyngor yn awyddus i weld a fyddai’n bosib i bobl wirfoddoli i ddarparu gwasanaethau llyfrgell ochr yn ochr â staff y Cyngor, ac a oes gan bobl ddiddordeb mewn helpu i wneud hyn. Mae gwirfoddoli yn werth chweil; mae’n galluogi pobl i ddysgu sgiliau, cyfarfod pobl eraill a chefnogi eu cymuned leol.

Fe hoffem ni glywed beth fyddech chi'n ei feddwl pe bai'r Cyngor yn mynd ati i ymchwilio a datblygu'r cyfleoedd gwirfoddoli canlynol:

* Gwirfoddolwr Gweithgareddau a Digwyddiadau;
* Cymhorthydd Hanes Teulu ac Astudiaethau Lleol;
* Gwirfoddolwr Cymorth neu Hyfforddiant TG;
* Cymhorthydd Grŵp Darllen;
* Hac Darllen (gwirfoddolwr gyda her ddarllen yr haf);
* Cymhorthydd Amser Stori ac Amser Rhigwm; a
* Gwirfoddolwr Clwb Gwaith.

**Rhwydwaith Llyfrgelloedd Cyhoeddus Wrecsam**

Fel Cyngor, gwyddom fod ein llyfrgelloedd ar hyn o bryd yn:

* sicrhau bod gwybodaeth ar gael i bawb;
* hybu llythrennedd heb wahaniaethu;
* darparu gwasanaethau digidol 24/7;
* darparu cyfleoedd addysgiadol; ac yn
* cyfrannu at helpu pobl i oresgyn unigrwydd ac arwahanrwydd cymdeithasol.

Darperir Gwasanaeth Llyfrgell y Cyngor drwy rwydwaith o 10 o lyfrgelloedd cangen ym Mrynteg, Coedpoeth, Gwersyllt, Llai, Rhiwabon, Cefn Mawr, Rhos, Owrtyn, Y Waun a Wrecsam.

Mae yna 1 lyfrgell deithiol sy’n teithio i 70 lleoliad ar draws y Fwrdeistref Sirol dros gyfnod rota o 3 wythnos. Gallwch gael gafael ar amserlen y llyfrgell deithiol yn:

<https://www.wrexham.gov.uk/welsh/community_w/libraries/mobile_library.htm>

Mae gennym ni hefyd wasanaeth llyfrgell Cyswllt Cartref sy’n danfon deunyddiau llyfrgell i gartrefi unigolion sy’n methu gadael eu cartrefi oherwydd salwch / dirywiad yn eu hiechyd / anabledd, neu i’w gofalwr(wyr) sy’n methu mynd i’w llyfrgell leol oherwydd eu cyfrifoldebau fel gofalwr. Mae’r gwasanaeth hwn ar gael ar gais ac yn amodol ar i drigolion Sir Wrecsam fodloni'r meini prawf.

Yn ogystal, mae gennym un llyfrgell a reolir gan y gymuned yng Ngresffordd sy'n cael ei rhedeg gan dîm o wirfoddolwyr.

I ddysgu mwy am Lyfrgell Gresffordd, ewch i: - <http://gresforddistrictcommunitylibrary.org.uk/> (Saesneg yn unig)

Mae’r Cyngor yn gwybod bod nifer o bobl yn defnyddio ein llyfrgelloedd ac yn gwerthfawrogi’r amrywiaeth o wasanaethau, yn ogystal â gwybodaeth a chymwynasgarwch y staff.

I ddysgu mwy am Wasanaeth Llyfrgell Wrecsam, ewch i: -

<https://www.wrecsam.gov.uk/llyfrgelloedd>

**Cyfleoedd i newid**

**Llyfrgell Wrecsam**

Rydym yn falch o’r gwasanaeth a ddarperir yn Llyfrgell Wrecsam, sy’n darparu 52 awr yr wythnos o fynediad i amrywiaeth o wasanaethau, gan gynnwys Llyfrau Llafar, Llyfrau ar Bresgripsiwn, Llinellfusnes, Casgliad Gofalwyr, Europe Direct, Rhyngrwyd a Wi-Fi am Ddim, Print Bras, Llyfrau Pwyleg, cyfleusterau TGCh a mwy. Credwn mai’r gangen hon ddylai ddarparu’r gwasanaeth llyfrgell graidd i’r Fwrdeistref Sirol ac fe hoffem glywed eich barn chi am oriau agor hirach, drwy fynediad agored, o bosib hyd at 9pm bob nos ac ar ddydd Sul, yn ogystal â mwy o wasanaethau hunanwasanaeth a mwy o amrywiaeth o wasanaethau.

**Llyfrgell Deithiol**

Ein Gwasanaeth Teithiol yw’r ail gangen brysuraf ar ôl Llyfrgell Wrecsam. Mae’n gweithio ar rota 3 wythnos ac yn ymweld â 71 lleoliad yn y fwrdeistref sirol. Benthycwyd 37,939 o lyfrau ganddo yn y flwyddyn 2018-2019. Gallai gwasanaeth y llyfrgell deithiol gyrraedd mwy o bobl pe bai rota 4 wythnos yn cael ei chyflwyno. Byddai hyn yn lleihau amlder y gwasanaeth yn ei leoliadau presennol, ond byddai potensial iddo gyrraedd 20 lleoliad llyfrgell deithiol ychwanegol yn y sir.

Hoffem glywed eich barn chi am ddyfodol gwasanaeth y Llyfrgell Deithiol a’r ddarpariaeth y dylai ei chynnig.

**Llyfrgelloedd Cangen**

Ar hyn o bryd, rydym yn darparu gwasanaethau llyfrgell mewn naw cymuned ledled y Fwrdeistref Sirol. Mae pedwar wedi’u lleoli o fewn adeiladau aml-ddefnydd (Canolfannau Adnoddau Cymunedol) yng Ngogledd a Gorllewin y Sir, darperir pedwar gwasanaeth o adeiladau y mae’r Cyngor yn berchen arnyn nhw ac sy’n darparu gwasanaethau llyfrgell yn unig, a darperir un gwasanaeth yn Owrtyn o adeilad y mae trydydd parti’n berchen arno.

Mae’r pedwar sydd mewn adeiladau aml-ddefnydd wedi’u lleoli ym Mrynteg, Coed-poeth, Gwersyllt a Llai. Mae cyfleoedd i rannu adeilad y llyfrgell er mwyn ehangu’r ddarpariaeth sydd ar gael ym mhob canolfan. Mae cyfle hefyd i gynyddu mynediad drwy gynnig mynediad agored heb staff a systemau hunanwasanaeth, yn ogystal ag ystyried mwy o gyfleoedd i wirfoddoli, tebyg i’r llyfrgelloedd a reolir gan y gymuned a ddisgrifir uchod.

Mae’r pedair llyfrgell rydym ni’n berchen arnyn nhw yn ne’r Fwrdeistref Sirol wedi’u lleoli yn Rhos, Rhiwabon, Cefn a’r Waun.  Gwyddom nad oes gan y Cyngor y cyllid i gadw'r pedair llyfrgell ar agor yn darparu’r lefelau presennol o wasanaeth, felly hoffem glywed eich barn chi am sut y gallwn ni gynnal y gwasanaeth gorau posib ar y cyd er mwyn bodloni anghenion a gofynion ein cwsmeriaid.

Nid oes cymaint o gyfle yn y pedair cymuned hyn i gynnig mynediad agored, gan y byddai yna oblygiadau o ran agor a chau adeiladau, ac y byddai mwy o berygl o ymddygiad gwrthgymdeithasol gan nad oes gweithgareddau eraill yn cael eu cynnal ar y safle. Ond mae yna ddewisiadau ar gyfer buddsoddi mewn mwy o wasanaethau mewn llai o leoliadau. Gallai hyn fod ar ffurf llyfrgelloedd a reolir gan y gymuned a drwy rannu gwasanaethau a chyfleusterau mewn adeiladau cymunedol eraill.

Wrth edrych at y dyfodol gyda llyfrgelloedd, mae yna ddewis i gynyddu hunanwasanaeth er mwyn galluogi cwsmeriaid i gadw, dychwelyd a thynnu llyfrau allan, gan adael i staff y llyfrgell ddarparu gwasanaethau gwerthfawr eraill. Gallwn hefyd ystyried cynyddu oriau a darpariaeth drwy wirfoddoli, cypyrddau clo 24/7 a chynnydd yn y gwasanaethau sydd ar gael gan ymgorffori gwasanaethau ‘Galw Wrecsam’.

Mae llyfrgell Owrtyn wedi’i lleoli yn Adeiladau Coco, sef eiddo y mae trydydd parti’n berchen arno. O ystyried mai nid y ni sy’n berchen ar yr eiddo, rydym yn awyddus i glywed eich barn chi am y dewisiadau eraill sydd ar gael i ddarparu gwasanaethau llyfrgell yn Owrtyn, er enghraifft drwy’r gwasanaeth llyfrgell deithiol, model a reolir gan y gymuned, y model mynediad hunanwasanaeth neu drwy’r dull cwpwrdd clo 24/7 a ddisgrifir uchod.

**Cyswllt Cartref**

Mae Cyswllt Cartref yn wasanaeth llyfrgell sy’n danfon deunyddiau llyfrgell i gartrefi unigolion sy’n methu gadael eu cartrefi oherwydd salwch / dirywiad yn eu hiechyd / anabledd, neu i’w gofalwr(wyr) sy’n methu mynd i’w llyfrgell leol oherwydd eu cyfrifoldebau fel gofalwr.

Rydym wrthi’n ymgynghori gyda’n cwsmeriaid presennol i geisio eu barn am y gwasanaeth y maen nhw’n ei dderbyn a’r hyn yr hoffen nhw ei dderbyn yn y dyfodol.

**Cymunedau eraill sydd heb ddarpariaeth llyfrgell gymunedol ar hyn o bryd.**

Rydym yn ymwybodol bod yna nifer o gymunedau ledled Wrecsam heb ddarpariaeth gymunedol o gwbl. Er nad cynyddu adnoddau yw hanfod yr adolygiad hwn, mae’n mynd ati i geisio ffyrdd o ehangu darpariaeth drwy ddulliau eraill mwy modern, fel y disgrifiwyd yn flaenorol. Rydym yn awyddus i glywed a ydych chi’n credu y byddai ehangu nifer mannau aros y Llyfrgell Deithiol, hunanwasanaeth, cyfleuster cwpwrdd clo 24/7 neu ddull a reolir gan y gymuned yn ymarferol mewn cymunedau eraill yn Wrecsam, ac os felly, ymhle a gyda phwy.

**Gwasanaethau i Gwsmeriaid a’r Gymuned**

Gwyddom fod Galw Wrecsam yn darparu gwasanaeth gwerthfawr i gwsmeriaid sy’n dewis defnyddio gwasanaethau'r cyngor a thrafod materion gyda ni wyneb yn wyneb. Mae nifer o gwsmeriaid bellach yn defnyddio gwasanaethau digidol, ond gwyddom fod gwasanaeth wyneb yn wyneb yn parhau’n bwysig i’r unigolion hynny sy’n methu defnyddio gwasanaethau digidol, ac ar gyfer yr ymholiadau cymhleth hynny lle mae trafodaeth wyneb yn wyneb fel arfer yn well.

Mae Galw Wrecsam yn darparu gwasanaethau fel Bathodynnau Glas, Pasys Bws, cyngor gyda Threth y Cyngor a Budd-daliadau, materion y Gwasanaethau Stryd a Gwasanaeth Gwybodaeth i Deuluoedd Wrecsam. Mae hefyd yn darparu ciosgau i alluogi cwsmeriaid i wneud taliadau i’r Cyngor yn ogystal â chyfrifiaduron a chymorth i fynd ar lein.

Darperir Galw Wrecsam mewn un lleoliad yng Nghanol Tref Wrecsam ac mae rhai o’r gwasanaethau hyn hefyd ar gael yn ein Llyfrgelloedd, ein Canolfannau Adnoddau Cymunedol, Swyddfeydd ein Hystadau Tai a drwy ein Gwasanaeth Asiant Cymunedol. Drwy’r ymgynghoriad hwn, fel hoffem ni glywed a ydych chi eisiau i ni adeiladu ar wasanaethau cymunedol neu gadw un lleoliad cyswllt canolog yng Nghanol Tref Wrecsam.

**Gofyniad Statudol**

Mae darparu gwasanaethau llyfrgell yn ofyniad statudol o dan Ddeddf Llyfrgelloedd Cyhoeddus ac Amgueddfeydd 1964. Mae'r Ddeddf hon yn ei gwneud yn ofynnol i'r Cyngor "ddarparu gwasanaeth llyfrgell gynhwysfawr ac effeithlon ar gyfer pob person sy'n dymuno gwneud defnydd ohono ..."

I ddarllen y Ddeddf, ewch i: <http://www.legislation.gov.uk/ukpga/1964/75/pdfs/ukpga_19640075_en.pdf> (Saesneg yn unig)

**Safonau Llyfrgelloedd Cyhoeddus Cymru**

Mae Safonau Llyfrgelloedd Cyhoeddus Cymru 2017-2020 yn darparu fframwaith i helpu’r Cyngor i gynllunio eich gwasanaethau llyfrgell ac i’ch helpu chi gael gwybod beth i'w ddisgwyl gan eich gwasanaeth llyfrgell lleol.

I gael rhagor o wybodaeth, ewch i: - <https://gweddill.gov.wales/docs/drah/publications/170331-connected-and-ambitious-libraries-cy.pdf>

**Blaenoriaethau Cyngor Wrecsam**

Mae’r Cyngor wedi ymrwymo i'ch cefnogi a’ch helpu chi, eich teuluoedd a’ch cymunedau lleol i fod yn gryf ac i fwynhau iechyd corfforol, iechyd meddwl a lles da, ac mae'n ystyried y bydd gwasanaethau llyfrgell a chymunedol yn cyfrannu at gyflawni hyn.

Eleni, mae’r Cyngor wedi ymrwymo i adolygu llyfrgelloedd, gwasanaethau cymunedol a gwasanaethau i gwsmeriaid er mwyn sicrhau bod y cyfleusterau’n addas i’r diben, yn ateb y galw ac yn cynnig amrywiaeth o wasanaethau o fewn cymunedau.

Gallwch ddarllen mwy am Gynllun y Cyngor a Blaenoriaethau Cyngor Wrecsam yn ystod y flwyddyn yn: -<https://www.wrecsam.gov.uk/assets/pdfs/councilplan/2019-22/council-plan_w.pdf>

**Sut i gymryd rhan yn yr ymgynghoriad hwn**

Er mwyn i’r adolygiad hwn gynhyrchu’r canlyniadau gorau i fodloni eich anghenion chi o ran y llyfrgell ac i foderneiddio Gwasanaeth Llyfrgell Wrecsam, mae angen i chi gymryd rhan yn yr ymgynghoriad hwn.

Mae yna nifer o ffyrdd y gallwch chi fynegi eich barn:

* cwblhau'r holiadur ar lein;
* cael copi o’r holiadur o’r llyfrgell, ei lenwi a’i gyflwyno i staff y llyfrgell neu un o swyddfeydd eraill y Cyngor;
* mynychu un o’r sioeau teithiol cymunedol a llenwi holiadur gydag aelod o staff y llyfrgell.

Os oes gennych chi unrhyw gwestiynau am y ddogfen hon, os oes angen cymorth arnoch chi i gymryd rhan neu os oes arnoch chi angen copi o’r wybodaeth mewn fformat gwahanol neu mewn iaith arall, cysylltwch â ni drwy ffonio 01978 292090 neu anfon neges e-bost atom yn library@wrexham.gov.uk.

*Beth fydd yn digwydd nesaf?*

Bydd yr ymgynghoriad yn fyw o ddiwedd Medi hyd at ddiwedd Tachwedd. Ar ôl i’r ymgynghoriad ddod i ben, bydd y canlyniadau’n cael eu casglu a’u dadansoddi ac yna bydd cynnig yn cael ei gyflwyno i Fwrdd Gweithredol Cyngor Wrecsam er mwyn iddo allu gwneud penderfyniad arno yn ystod gwanwyn 2020.

Diolch yn fawr iawn am gymeryd amser i ddarllen y ddogfen hon.  Os hoffech gymeryd rhan yn yr ymgynghoriad [cliciwch yma](http://www.yourvoicewrexham.net/kms/elab.aspx?noip=1&CampaignId=946&Language=cy).